László Gubík

László Gubík (po maďarsky Gubík László; * 1986, Levice) je maďarsko-slovenský aktivista, historik, právnik a politik žijúci na Slovensku. Od septembra 2024 je predsedom politickej strany Maďarská aliancia. Je známy aj ako zakladateľ a riaditeľ Esterházyho akadémie a predsedu Združenia za spoločné ciele. V minulosti pôsobil ako predseda mládežníckej organizácie Via Nova ICS.

V roku 2011 prijal maďarské štátne občianstvo, čo viedlo k odobratiu jeho slovenského občianstva. V júni 2025 opätovne získal slovenské občianstvo.

Je ženatý a má dcéru Enikő.

 Životopis 
Narodil sa v 28. septembra 1986 v Leviciach do maďarskej rodiny. V roku 2006 zmaturoval na Gymnáziu s vyučovacím jazykom maďarským v Leviciach. Následne študoval právo na Univerzite Loránda Eötvösa (ELTE)  v Budapešti, pričom v rokoch 2009 až 2010 absolvoval študijný pobyt na univerzite v bavorskom Regensburgu.

 Politická kariéra 

 Začiatky vo Via Nova a SMK-MKP 
Politické pôsobenie začal vo Via Nova ICS, mládežníckej organizácii Strany maďarskej koalície (SMK–MKP) do ktorej vstúpil v roku 2005. Následne pôsobil ako aktivista a v toku 2007 sa stal vedúcim okresnej organizácie SMK v Leviciach. V roku 2011 bol zvolený za predsedu Via Nova ICS, pričom v tejto funkcii ho v roku 2014 potvrdil kongres organizácie.

Využil svoje kontakty v Maďarsku a nadviazal spoluprácu s vtedy krajne pravicovou stranou Jobbik. V rokoch 2012-2013 sa zúčastnil na školeniach lídrov vtedy krajne pravicového Jobbiku a nadácia strany finančne podporovala aj podujatia Via Nova.

 Prijatie maďarského štátneho občianstva 
V dôsledku Gubíkovho rozhodnutia prijať maďarské štátne občianstvo v roku 2011 mu slovenské úrady odobrali slovenské štátne občianstvo, čo na dlhé roky znemožnilo jeho kandidatúru vo voľbách na Slovensku. Tento krok však zvýšil jeho mediálnu pozornosť a upevnil jeho politické kontakty v Maďarsku, najmä s pravicovým krídlom Fideszu.

 Spolupráca s Fidesz 
V roku 2014 bol v rámci solidarity umiestnený na symbolickom 21. mieste kandidátnej listiny pravicovej koalície Fidesz-KDNP pre voľby do Európskeho parlamentu v Maďarsku.

 Aktivizmus a vzdelávacie projekty 
Gubík založil a vedie Esterházyho akadémiu v Martovciach pri Komárne, vzdelávacie centrum pre mladých Maďarov na Slovensku s dôrazom na dejiny Maďarov a kádrovú politickú výchovu. Organizoval tiež kultúrno-politický festival MartFeszt zameraný na maďarskú mládež na ktorého organizovanie získal peniaze v Maďarsku. V tomto období mal politicky blízko najmä k radikálnemu politikovi Fidesz Lászlóovi Kövérovi. 

V roku 2020 sa stal predsedom Združenia za spoločné ciele, ktoré spravuje portál Felvidék.ma zameraný na komunitu Maďarov žijúcich za hranicami. Zakladateľom organizácie je Miklós Duray, ktorý priamo odovzdal Gubíkovi vedenie. Organizácia patrí medzi úzky okruh tých, ktoré financuje Maďarsko.

Gubík postupne začal koordinovať tieto tri inštitúcie s cieľom posilňovania politického vplyvu.

 Maďarská aliancia 
Vo voľbách do Národnej rady v roku 2023 napriek nádejným prieskom strana Maďarskej aliancie skončila so ziskom 4,38% mimo parlamentu. Dňa 28. septembra 2024 bol zvolený Gubík za jej predsedu. Vo voľbách do Európskeho parlamentu v roku 2024 získala strana len 3,88%, čo nestačilo na zisk mandátu. Gubík sa spomínaných volieb nemohol zúčastniť, pretože nemal slovenské občianstvo. To získal opätovne až po voľbách v júni 2025.

 Politické smerovanie po roku 2025 
Začiatkom roka 2025 Gubík deklaroval, že je pripravený spolupracovať aj s Péterom Magyarom, ak strana Tisza porazí v parlamentných voľbách Fidesz a že je na Slovensku pripravený vstúpiť do vlády s Progresívnym Slovenskom. 

Počas roka 2025 dochádza ku viditeľnému politickému zbližovaniu sa Gubíka s Kresťanskodemokratickým hnutím (KDH). Zúčastnil sa 36. ročníka výstupu na Ďumbier organizovaného Kresťanskodemokratickou mládežou (KDMS). V priebehu roka 2025 sa tiež angažoval ako rečník na Konzervatívnom summite 2025 a na Košických a Bratislavských Hanusových dňoch 2025, ktoré organizuje Inštitút Ladislava Hanusa s personálnym prepojením na KDH. Koncom roka 2025 Gubík otvorene deklaroval svoju politickú blízkosť a ochotu spolupracovať s politickými stranami KDH a KÚ.

 Politické vzťahy a ideológia 
Gubík má blízke vzťahy s ideologickým krídlom Fideszu, vrátane Lászlóa Kövéra. V minulosti spolupracoval aj s radikálnym Jobbikom. Svoje politické hodnoty deklaruje ako národné, konzervatívne, kresťanské, je mu najbližší kresťanský socializmus.

Medzi jeho historické vzory patrí János Esterházy a Miklós Duray, ktorého označuje za svojho "politického starého otca".

 Kontroverzie 
Okrem spomínaných blízkych vzťahov s radikálnymi politikmi ako Kövér či Duray, politickému prostrediu strany Fidesz Viktora Orbána, je známy tiež iredentistickými narážkami a dvojzmyselnými komentármi o územnej otázke, napríklad voči Ukrajine alebo Slovensku.

V novembri 2021 zakázali vtedajšiemu predsedovi Maďarskej aliancie Forróovi vstup na Ukrajinu, na čo Gubík reagoval: "Nič to, Krisztián Forró! Pôjdeme my ešte do Mukačeva Bez pasu!" Neskôr pri vysvetľovaní nesúhlasil s tým, že územná celistvosť Ukrajiny je nedotknuteľná.

V predvečer plnej invázie Ruskej federácie na Ukrajinu v roku 2022 zdieľal pohľadnicu z Mukačeva s komentárom: "Ak už Ukrajina začala s územnou diétou, mohla by snáď byť štíhlejšia ešte o jednu oblasť. Ostatné si už môže nechať."

O autonómii v roku 2024, po zvolení za predsedu strany, povedal: "Felvidék first. Ja verím v autonómnu politiku a autonómny priestor na Hornej zemi. Nepovažujem nás za vládnu stranu, ani opozičnú."

Účasť na Konzervatívnom summite v novembri 2025 naznačuje pretrvávajúcu politickú blízkosť Gubíka k radikálnym konzervatívnym kruhom, krajne pravicovému a proruskému prostrediu.

 Referencie 

Kategória:Osobnosti z Levíc
Kategória:Slovenskí politici
Kategória:Maďari na Slovensku
Kategória:Maďarskí politici
Kategória:Slovenskí právnici
Kategória:Narodenia v 1986
Kategória:Politici Aliancie
Kategória:Žijúci ľudia
Kategória:Politici
Kategória:Politici SMK